Bæjarfulltrúi Akureyrarbæjar var vanhæfur við afgreiðslu bæjarráðs varðandi uppbyggingu á félagssvæði KA, samkvæmt áliti lögmanns. Fulltrúinn er giftur þáverandi formanni félagsins en vék ekki sæti við afgreiðsluna.
Í lok síðasta árs undirrituðu KA og Akureyrarbær samning um mikla uppbyggingu á KA-svæðinu á næstu þremur árum. Þáverandi formaður KA, Ingvar Gíslason, undirritaði samninginn fyrir hönd félagsins, en hann er giftur oddvita Samfylkingarinnar í bæjarstjórn, Hildu Jönu Gísladóttur. Fyrir hálfum mánuði tilkynnti Ingvar að hann væri hættur formennsku í KA vegna hagsmunatengsla.
Halla Björk Reynisdóttir, forseti bæjarstjórnar, segir að á sínum tíma hafi það verið metið sem svo að Hilda Jana væri ekki vanhæf í málinu og hún hafi lítið komið að undirbúningi þess og uppbyggingin hafi verið samþykkt einróma á sínum tíma.
Ef af hverju ákváðuð þið að fá álit annars lögmanns? Við fengum fyrirspurnir frá öðrum aðilum og ákváðum þá bara að fá álit frá einum og tveimur lögfræðingum til að hafa þetta alveg gulltryggt. Niðurstaðan er sú að hún hefði átt að víkja og við bara brugðumst við því.
Halla Björk hefur fyrir hönd bæjarstjórnar beðist afsökunar á þessum mistökum. Hún segir að samkvæmt lögfræðingum sé þó ekki ástæða til að taka málið upp aftur.
En óháð einhverju lögfræðiáliti var þá ekki frekar augljóst að Hilda Jana væri vanhæf í málefnum KA? Ja það er bara einhver lærdómur sem þarf að draga af því og það er auðvitað alltaf hvers og eins að meta sitt hæfi og vanhæfi og við þurfum auðvitað að gera það í öllum málum.
